标题：竹间十日话
出版说明
《竹间十日话》，清郭柏苍辑，光绪丙戌十二年(1886)刊行，计6卷。书中辑录全闽历代遗闻逸事，题材广泛，可补史之阙。郭柏苍(1815～1890)，侯官(今福州市)人，清代博物学家、诗人。又名弥苞，字蒹秋、青郎，号梦鸯藤馆主人、但寤轩老人。道光二十年(1840)举人。后历试不第，转而研究天文、地理、河运等；锐意收集、采录地方文献、乡邦掌故。除《竹间十日话》外，还著有《乌石山志》、《全闽明诗传》、《闽会水利考》、《海错百一录》、《闽产录异》；并有《补蕉山馆诗》、《鄂跗草堂诗》、《柳湄小榭诗》等集传世。[1]
文摘
《竹间十日话》卷一
明嘉靖中，泉州陈鸥、朱汶、江一鲤、朱梧、于宗亮结诗社，时称五子。一鲤，字草塘，笞笠短褐，抱瓮灌园。汶字碧潭，极贫，郡守访之，拾槠叶烧笋以饷。王道思《序五子诗》云：“五子者，各有奇节怪行，既无所用于时，而一力于此，叫呼唱和以为极欢。”惜其集鲜有存者。
鄞人沈光文，字斯庵，明副榜。由工部郎中、太仆寺少卿、监军潮州。顺治辛卯，应闽督之招，遇风至台湾。郑成功礼以宾客。斯庵以赋寓讥，几罹不测，乃为僧。台平，不能归。诗虽平泛，然海东诗学，实自斯庵倡之。
嘉靖间，莆阳林应采，嘉靖甲午举人，官南府同知、礼部尚书尧俞之祖。同郑鏊等十人结木兰吟社，有《东皋吟稿》。《赠歌者毛生归楚》云：“乱余海上尚烽烟，大将龙旗又北旋。我亦无家飘泊者，江湖何地觅龟年？”郑鏊，字亦鼎，嘉靖丁酉乡荐，官南京户部员外，有《闲居集》。《病起书怀》云：“晓起绕前除，池花已尽舒。年华愁里过，鬓发病中疏。孤愤空谈剑，健忘已废书。妖氛何日净，高枕白云居。”徐观澜，字道本，嘉靖庚子乡荐，官南京户部郎中，有《寿泉集》。《吊邱鸣周寺丞》云：“南山旧路近何如，卧病三秋祗索居。白社云深人去后，碧山松冷鹤巢初。楼台终古悬尘榻，垅树何年会素车。苔草青青罗雀径，独留词客哭应徐。”邱秉文，字鸣周，嘉靖甲辰进士，历官光禄寺丞，在刑曹时，杨椒山以劾严嵩系狱。嵩谕西曹郎折辱之，时辈希旨求媚。鸣周独具橐饘，遇杨病，阴为合药，后为严世蕃所劾。罢归，有《州峰集》。《晓发芋原简亨夫给事》云：“螺江初日向波明，云白山青远树平。沧海乘槎吾道在，中流击楫壮心惊。十年去国愁戎马，万里怀人采杜蘅。闻道清时多放逐，武陵樵客不胜情。”五言如：“物情花外少，春色雨中多”、“迎寒孤雁度，泛夜一萤飞”、“贤圣愁中物，风烟梦里人”，七言如：“秋尽苍梧悲帝子，春来芳草忆王孙。”皆可录。郑东白，字叔晓，嘉靖丁未进士，历官广东按察签事，居家以孝友闻。《寒食行》云：“寒食杜陵花灼灼，西风一夜杨花落。郊原芳草自青青，暮雨潇潇春寂寞。北邙山下多古坟，重泉恸哭不相闻。有酒浇土谁能饮，山前山后空白云。白云岁岁青山度，镜里朱颜嗟非故。糟邱万丈君可登，夸父逐日徒自误。”郑应南，字君传，嘉靖中布衣，有《滨源诗集》。《闲居》云：“余生堪偃息，褊性谢交游。卧起云生榻，吟成月在楼。为农谷口僻，抱瓮汉阴秋。亦是忘机者，何妨海上鸥。”方攸跻，字君敬，叔猷弟，嘉靖庚戌进士，官南京户部员外，有《陈岩集》，又与其子方沆合刻有《桥梓集》。《岁暮感怀》云：“朔风摇落岁将除，客子他乡赋卜居。乱后江山悬梦寐，秋来朋旧绝音书。清霜鬓发那堪镊，积雪芝苓未可锄。人事萧条生事苦，柴门归去老樵渔。”方万有，字如初，嘉靖癸丑进士，改庶吉士，迁工科给事中。以发赵文华狎客不法状忤严分宜，谪丞休宁，稍迁清曹，寻以计典中之。林居数十年，有《颐庵藏稿》。《怀黄全之》云：“忆昔鸣莺候，溪桥初送君。忽今鸿雁下，莲社怅离群。绿遍湖南草，青回蓟北云。长安先达者，谁荐子虚文。”郑茂，字士元，嘉靖癸丑进士，除海盐知县，擢给事中。居谏垣有直声，历官河南按察使，有《咫园诗集》。《三闾大夫》云：“洞庭南望夕阳多，杜若阴阴覆汨罗。去国丹心悬日月，怀沙遗恨泣鼋鳌。故宫摇落余三户，词客凄凉自九歌。投阁子云空著赋，反骚当日意如何？”《平寇后渡府江》云：“百丈楼船下濑回，昭州千里净氛埃。舞干共睹虞廷化，佩犊谁为汉吏才。江静鱼龙吹雨过，山空麋鹿向人来。独怜故垒萧萧处，犹自征兵到草莱。”黄天全，字全之，嘉靖中布衣。与汪道昆、王世贞交好，尝客戚南塘幕中。诗宗汉魏，后入木兰吟社，始稍为近体，有《黄山人诗集》。《郑叔晓舟中贻诗见怀、赋答云》：“举世嘲狂客，而君独我思。闲情移晚棹，高谊见新诗。卷幔银河出，行杯山月窥。追随知剧乐，多病负襟期。”《桐江夕泛》云：“关门西出少逢迎，千里孤舟一叶轻。落日挂帆潮正满，片云渡海月初生。谁怜白发耽幽事，自是青山有旧盟。病骨支离诗总废，杖藜随地听莺声。”五言如：“物外双蓬鬓，天涯一客星”，“远山青度鸟，新水白肥鱼”皆可诵。
康熙癸未、甲申间，福州郡守顾焯与侯官诸生林衡详下文倡立骚坛，招都督李涵、太原王奕驹、太仑穆坤、长洲顾鸿典、襄平苏世禧、延安白长庚、山阴钟芝豫、云间张恒、邵武杨应翰、福州陈祖虞、林皦、郑新、林豫吉、林绍勋、林伟、林仪、郭人麟、朱任弘、郑维忠、郑郯、蓝涟、陈祈广、方京、李馥等四十余人，结社于于山平远台，时称平远诗社。郑新，字伯焕，闽县人，顺治间，贝子王考校，辟为员外郎，有《汝南集》。《新丰怀古》云：“秋风驱马过新丰，豁达当年忆沛公。王气已随桐絮白，故宫惟见蓼花红。山衔落照蝉声急，木抱孤村雁影空。徐泗萧条余涕泪，中原何处问英雄。”林伟，字草臣，康熙间侯官诸生，与孙学稼、许珌、许友、高兆等，称平远社七子。平远社，自康熙四十二年前后聚散，雍正九年巡抚泰州赵国麟重兴，郭雍、郭人麟、何瀚均入社中。至乾隆初年复修社事，亦有平远之目。有《湖上焚草》。《秋梦客》云：“万里音书隔岁暌，天涯枫落尚栖栖。迢遥乡国归惟夜，缭绕山川去欲迷。一柝寒侵昼槛月，孤灯愁断短垣鸡。明朝又向邯郸道，回首秋原独骑嘶。”林绍勋，字卞玉，康熙间福清书生。《游黄蘗寺》云：“欲觅桃洲胜，攀跻意不停。瀑悬孤嶂白，雨过数峰青。古洞烟光合，闲房草色扃。夜深松籁发，尘梦自能醒。”李馥，字汝嘉，福清人，郁之弟也。郁五子科甲康熙甲子举人，历官浙江巡抚，为人和厚谦谨，所至有贤声，家居藏书甚富，乾隆甲子重宴鹿鸣，年八十四，有《李鹿山集》。《过司空表圣墓》云：“古道瞻遗墓，丰碑记有唐。荣华辞黻冕，泉石殉君王。诗品卑元相，清风慕首阳。如何长乐老，黄发耐兴亡。”林仪，字羽倩，侯官人，康熙甲子副榜。《大雪日平远台再集》云：“朔风吹不断，冬意觉萧条。酒侣思燕市，诗怀忆灞桥。六花寒欲落，五马兴偏饶。复唱阳春曲，深怜再听韶。”林皦，字竹筠，蕙子，蕙著《让竹亭诗》，详《乌石山志·人物传》文英父，绪光祖，著有《余斋集》康熙间侯官诸生，有《榕庵集》行世。林竹筠所著《榕庵集》未见刻本。诗见《榕庵唱和集》。陈祖虞，字燕臣，选子，康熙间闽县岁贡生，潜心程朱之学，工古乐府。家贫，御史萧震慕其名，延为子师。时耿藩叛，欲诱置之。乃逃之江中，宿象鼻庵。燕臣素喜苏诗“蒙边惠边”之句，属纩时，门人取以为号，称“蒙边先生”，有《随录》及《矞云堂诗》。《病头郎》云：“病头郎，官平章，布衣谈兵守一方，擒杀大将翳日光。病头郎，为元生，为元死，生元神，死元鬼，饮血慨以慷，得死心不悔。丈夫有力建奇功，事败撒手挤鬼雄。何为更作禇司空，呜乎海门生悲风！”郭人麟，字嘉瑞，福清人，美父，康熙庚午副榜，工词曲，善画，有《药村诗草》、《药村词谱》行世。《平远台雨中小集》云：“万斛颓云湿更飞，一帘新雨冷催衣。关心南雁秋怀远，被面西风酒力微。□橘房丹欲坠，经霜蔬甲玉初肥。年年节物看如此，嬴得萧萧两鬓丝。”朱任弘，字起莘，闽县人，康熙癸酉举人，官将乐教谕，有《屏冶草堂诗》、《响山诗集》。《竹坨太史过山斋》云：“汉庭供奉旧词臣，啸傲烟霞未老身。为爱名山探玉女，因尝荔子到瓯闽。江湖缟带诗中结，风月襟怀酒畔亲。枉沐旌旗临北郭，岩斋草径扫芳尘。”林豫吉，字不飞，长乐人，寄籍福安，康熙甲戌进士，不飞工诗善书，挟智任术，明律令。登第后未谒选，家居闾里，与不协者，舞文中伤之。反为所持，被褫，有《林松址诗》。松址诗美不胜收，独卷首北行三十六首乃伪作，须删。时人爱郭约园者，极诋林松址；好林松址者，又极诋郭约园。究之，各具体格。郭雍、张远、林豫吉、张仑，称康熙四大家，见下。又著《三才叙断》、《南华约旨》、《诗经谛解》、《管子删定》、《续离骚》等书行世。《汉上逢白于西》云：“结发便为客，飘零到白头。那堪扬子路，况近仲宣楼。杯酒嗟同调，天涯得旧游。神襟动衮衮，差豁片时愁。”蓝涟，字公漪，镏子，康熙间侯官布衣，工篆隶、古体诗，间染竟陵余习，正体则取法唐人，有《采饮集》。《仲秋镇海楼眺望》云：“画栋飞甍嵌碧巅，南浮海气浸平川。暮潮城郭千村雨，落日楼台万井烟。红蓼作花秋渐老，银河□露月将圆。白头谁假登临兴，目断归鸿手抚弦。”林衡，初名玑，字羲孺，荣芳孙，日毅子，从直父。康熙间侯官廪生，能诗、工书法。生平崖岸正直，以气节自持。康熙三十八年，愤闽县令、永年进士和氏玺擅挞诸生，羲孺领庠士恸哭孔子庙廷，触大吏怒，题革。按：羲孺《林洋寺诗·自注》僧一白，挂单华林，遭和氏玺之祸，波及庠士。诗曰：“野田荒草四围山，冷落招提屋几间。破败鼓钟由鬼打，歪斜门阙倩云关。僧经患难辞尘网，佛为飘零现病颜。我亦昔年同祸者，长廊无语步珊珊。”福州俗语：“崇祯上煤山，秀才跳泮池，豆芽菜也跟。”明亡，报至三学，秀才跳入府学泮池，有卖豆芽菜者，询知国亡，亦跃入。明末国初，士尚气节。康熙元年，都转盐运使司、盐法道辽阳王志佐擅责生员，邓撰自刎，激成学变。后经辽阳巡按、监察御史范平纠参，狱始平反。后人祀范公于台江书院。黄祗永题楹帖曰：“一疏力扶芹泮士，千秋同纫栢台恩。”四十三年，改名衡，复受知于提督学政归安沈心斋学使。学使常称：“林子胸中有一段不可磨灭之概。”发于文，才气皆豪横无敌，诗亦超中晚而上著，有《四书讲义》、《全宋诗话》、《鸣书小品》、《竹窗笔记》、《博古录》、《草庐诗文集》。《过淮阴》云：“谁家漂母活王孙，转眼旋遭吕雉冤。生死俱由儿女子，筑台羞说丈夫尊。”《挽诗社李都督涵》云：“天上文昌武曲星，陆机风雅亚夫兵。玉楼遽召将军赋，烟阁犹留学士名。闽海夜寒刁斗静，浙江春冷怒涛生。据此，则涵为浙江人。相思剩有鸡坛辈，笔砚凄清忆旧盟。”方京，字在燕，开铎子，康熙间侯官布衣。《鸟梦》云：“唤得晴光烂熳天，枝头春到懒翩跹。关情未醒梨花雨，惹恨还迷杨柳烟。彷佛游丝空避网，分明澹月暗惊弦。东风莫漫轻摇落，栩蝶相逢共惘然。”杨应翰，字叔张，康熙间建宁县布衣。《仲秋镇海楼眺望》云：“城北高楼接海天，云山青削画栏前。六鳌遥兀参差石，五凤齐分次第烟。秋老蒹葭浮落雁，风翻杨柳咽残蝉。无诸故垒看何处，今古兴衰总逝川。”陈祈广，字汉如，康熙间福州郡诸生，博学能文，有《望云楼诗集》。小雪前一日平远雅集即事》云：“节候催冰雪，寒光动隔宵。虹藏山郭日，风急海门潮。老病长披褐，残诗每弃瓢。何当五马客，分韵到渔樵。”郑郯，字官五，侯官人，寄籍闽清，康熙间拔贡。《赋得莫徭射雁鸣桑弓》云：“楚江雪满冻渔舠，万里寒风空怒号。遂有徭蛮鸣镝至，顿令征雁避矰劳。宝弓珠弩轻相逐，立马鞴鹰枉自豪。独忆念群清影在，孤飞仍入五云高。”此诗必有所谓而发。郑维忠，字命孙，康熙间侯官太学生。《蒹葭次杜甫》云：“乱叶沧江上，离披奈尔何。擎霜风入管，拂月雪飞波。孤雁催声急，伊人得梦多。可怜秋水外，吾意独蹉跎。”《赋得九月寒砧催木叶》云：“白首秋原草木灰，征衣谁寄紫城隈。捣霜夜杵侵床动，泣露疏枝逐梦回。一样寒衣双入耳，千山哀调独登台。远天画角愁相和，凄切青闺向月开。”
高兆，字云客，号固斋，侯官人，崇祯间庠生。为人恬澹有大度，与人议论，而平和之气饫人肌髓。六经子史，无所不猎，著《启祯宫词》百首搜罗秘密，非外臣闻见所及，其钞本藏苍家，首有山阴璿、庐峰赵岛二序，各家书目均未收入。与彭善长、陈日洛、许瑨、卞鳌、曾灿垣、林伟俱有诗名，称国初七子。兆曾题周栎园侍郎读画楼《和读画似看山》云：“坐啸即暇豫，心迹仍散帙。所欣患难撄，未令烟云失。结构栖毫素，讴吟送良日。崖巘窗中展，林丘座上出。开颜极游思，寓目释劳佚。既俪宗生游，且收谢公逸。贵兹绘事欢，长同攀跻暱。楼中一以眺，愿言与鼓瑟。”《和周栎园先生看山如读画》云：“宦迹长如水，安能营园林。偶遂楼居好，悠然谋披襟。风惟浮远岫，夕扉延层岑。岂作苍然瞩，还为后素寻。过眼云霞染，怡情邱壑深。大哉造化作，独行游艺心。心写时伫立，徙倚随风吟。夫子勤吐握，谢牵聊息阴。”高固斋诗，酸涩而多排偶，林白云《闽诗选》云：“云客诗名藉甚，吾闽称诗家者，无不推云客。予未得其全集。遍搜他选，俱不甚惬意，岂予所见者隘，抑亦眼力未到耶？苍按：云客有《荷兰使舶歌》，《消夏录》称其见微知著，真可作一篇筹边策读，详《通志》。彭善长，字尔仁，侯官庠生。为人端重好学，该博子史，笔法钟王，而心通宗乘。凡触景物，无不题咏，胸中有万壑争流、千岩竞秀之想。《华朝前一日草堂病起》云：“小径空堂风自和，佳辰强起尚微疴。黄鹂嫩啭随芳树，红药新抽出薜萝。坐惜年光共流转，生嗟筋力付蹉跎。明朝好趁看花约，白日青春一放歌。”陈日浴，字子盘，侯官庠生，性跌宕，学优博，凡方技之书，无不详览。而诗文新拔，以雅健见奇。《初夏越山寺眺望》云：“越王旧宫殿，传在此山巅。天地空尘迹，关河销暮烟。寺迷林鸟外，钟响涧花边。无那登临日，物华已屡迁。”许瑨，字同玉，闽县庠生。性率真，耽山水，学贯经史，诗工典丽，殊有风人之致。《登剑州城楼》云：“楼耸峰环郭，溪喧水夹壕。潭龙吹夜冷，石马立秋高。似指陈友定父墓王霸悲今古，乾坤等羽毛。经过一凭眺，不禁涕青袍。”《同陈总戎游梅岩和韵》云：“渔火汀边舟半横，山钟初动雁飞惊。渚光云暗夜千影，木落猿啼秋一声。百岁利名悲蚁穴，万家魂梦老江城。凭高独啸群峰合，何处嘶风月满营。”卞鳌，字兴书，侯官庠生，性沈敏好学，研穷子史，善古文词。其揄扬叙述，机达理畅，当时名彦，少有过之者。《鸿门行》云：“新丰城边班马嘶，新丰门下楚军齐。楚军乘胜钜鹿下，霸气谁何是敌者。本衔刘氏先入关，况以谗言曹司马。项王震怒不可言，沛公亲自谢鸿门。材官甲士森森立，铁钺银戈闪闪翻。须臾酒酣高奏鼓，军中为乐请剑舞。剑光注射意为谁，刘氏君臣色如土。此时杀公犹雀兔，不杀自是君人度。赋之天授非人力，尽见张良势惊怖。山排峡倒天地震，雷怒风号虎豹愁。覆循彘肩拔剑锉，似恼而公太柔懦。侃侃昌言卮酒余，项王语塞呼之一作曰坐。遂令沛公脱虎口，徒教亚父撞玉斗。君不见，龙虎五彩气已成，急击勿失空尔争，嗟尔亚父空尔争。”曾灿垣，字惟闇，号即庵。熙丙孙，庭龙子，崇祯癸酉举人为人孝友，醇厚笃挚，勇于义，重然诺，不苟颦笑。顺治丙戌，唐王聿键开藩七闽，灿垣与弟祖训同膺上荐。会仙霞师入，海宇荡平，朝廷鼎定之初，大吏知灿垣才学可用，将征之，灿垣遂绝意仕进，遍游江湖，著有《史纂事汇》、《即庵诗存》、《游草》诸书。《即庵诗存》四卷，《游草》一卷，道光二十六年经族孙辛卯举人元澄重刻。七子诗以曾即庵为最，许同玉次之。《战城南》云：“战城南，连城北，猛火烟飞藏白日。万家屋烬开战场，老弱妇女伏两旁。父求死子，妻求死夫，咫尺苍茫无故乡。夜半军中有女子，雨声泠泠鼓声死。超车十乘健年少，火落城头风激矢。魂魄飞扬欲上天，肉亦随风寄乌鸢。日暮鬼火生瓦砾，健儿驱马傍城边。”《幽州马客吟》云：“北人重骅骝，南人习驽马。幽州马客雄北方，年年买马出西夏。朝闻羽骑驰江南，驱马千群自南下。千金不惜表霜蹄，百金不惜连障泥。南方土热违马性，南方技浅薄马医。朝夕掉尾扑蚊蠛，霜毛落尽露筋脊。今年壮士食马肉，明岁燕台悬骏骨。东市买马鞭，西市买马鞍。锦障秋风裂，荒槽晓月寒。南人款段日驰逐，归饱豆栈果下宿。马客朝来出无车，行向人家借黄犊。”《饮马长城窟》云：“饮马长城窟，霜清马蹄滑。丈夫何去西筑城，筑城连连不可绝。但闻岁岁点丁男，不见边城归戍卒。将军筑城欲到天，将军蒸土欲拟铁。朝朝持锥剌城土，土中一半皆白骨。白骨受剌锥不深，犹道土中尚有声。丁男粗免一日死，健儿走马索黄金。闻说死人无尺五，魂魄犹能归故土。早将新骨葬城下，同伴为侬重举杵。”《猛虎行》云：“南山阴风转山曲，夜夜猛虎逐群鹿。鹿毙子死无遗种，老父啼儿寡妇哭。狐狸肯食死人骨，猛虎但食生人肉。几家架竹傍巢居，虎亦移穴巢下宿。日出求食暮无巢，府吏当门声破屋。”此诗殆指巡按御史周世科、张秉孝箕敛科派为虐，户有逋亡则瓜蔓及亲党。《卜居》云：“野老蜗牛舍，渔翁梭子船。各自不相易，同寄一山川。倏鱼喜浮阳，往往为铒牵。当其胠泥沙，岂不愿深渊。人生各有营，阅途纷万千。苟欲宅其身，岂不在圣贤。世人尚眉睫，小喜快当前。朝菌与蟪蛄，分争大小年。因为旷士忧，玄苦恐难传。多谢繁华子，厚意似微怜。凫鹤不相续，贱性靡所迁。不疑又何卜，中情良谓然。”《闽诗传》：云即庵鼎革后闭门却扫，此诗殆其意。《吊江右胡友蠡先生诗并序》：丙戌之岁，先生殉节于剑溪。山水暴崩，漂其棺入芋江。榕城诸君子重先生之义，为易榇而卜兆焉。按：胡公葬鼓山积翠岩。详卷五。“溪雨崩山海倒立，悲风夜半天吴泣。江村晓色惨模糊。忠魂抱柩乘潮入。枯桐碎石石为裂，绛袍纱帽照颜色。寒涛渍骨宫锦红，劲发凌霜如点漆。先生一发系千钧，绝命词悬汗青笔。正气横江呵百灵，众鸟环飞不敢集。伤心犹睹汉官仪，遗老沙头空泪垂。眼光射日阳乌死，山鬼啾啾行客悲。红玉炼火烁金瓮，铁作心肝终不灰。覊魂夜夜绕行宫，九土凄迷何处归。自昔男儿重稿葬，壮士不返沙场尸。先生侠骨留天地，万古寒陵一片碑。”《凡僧无衣籍》云：“我闻古人著书立言称不朽，凡子唯唯曰否否。亦顾其书为何如，文字沾沾焉足取。古之立言兼德功，两画文章天地寿。用之治世为尚书！都俞朝廷相拜手。用之乱世为春秋，排击乱贼心血欧。自有天地有君臣，自有君臣有朋友。吁嗟乎！山崩地裂日月幽，百川沧海皆倒流。地上生人无生气，但有尸行与魂游。吁嗟凡子！发愤欲与天为仇，上书曾经两刖足。野战归来血满头，只身秃发余十指。独立苍茫望九州，大声疾呼求其友。顾影幽囚谁与语？尔乃上下二千八百六十年，得友四十九人许。起夏六侯列众宾，徐中山王以为主。相与揖让慷慨问，中原戮力肝胆相倾吐。中各有幸有不幸，掀髯裂眦同所怒。横磨铁砚厉毛锥，譬如借交沧海壮士椎。屋冰伸纸手重茧，又如痛哭秦庭人乞师。夜深四壁英灵集，墨痕迹笔动须眉。书成知倾几年泪，渡江涌浪惊蛟螭。入门血光寒两袖，曾子捧书再拜又。呜呼，春秋微言绝已久，不意此中藏宇宙。凡子抵掌曰未也，吾将邀灵数十君子后。磔裂枭魂褫奸魄，醢腊魑魅残猛兽。日月光华旦复旦，臣某死骨且复肉。”《池上晓晴喜二谢至》云：“幽梦不相期，开门适所思。楼当山缺处，客到酒香时。乱草十余步，闲花三两枝。忍看今夜月，已隔柳阴迟。”《宿南禅寺》云：“所以爱禅栖，境幽不可倦。灯将火俱微，心与道相见。孤磬坐三时，断山月一片。火飞原上燐，僧入定中遍”。《丙申除夕》云：“最是劳人处，残年待夕阳。忧危身易老，离乱日尤长。腊酒酬穷鬼，文章落战场。独怜天地大，醉眼混玄黄。向夕平安火，千门望寂然。役夫征隔岁，征吏急穷年。敝屦行荒市，余生付石田。谁知此日月，数里异风烟。”《剑津同孚五登先锋楼》云：“溪流三面拥城壕，更指层楼天外高。剑气霜沈寒棨戟，石根云动转鼋鼍。同来极目山川尽，各有乡心远近劳。倚槛不须题往事，乾坤双鬓老吾曹。”《偕吴友圣登吴山》云：“西山突兀俯城隈，客里同过坐石苔。绝顶风烟愁立马，百年邂逅几登台。海门浪屋潮头见，郡市鱼鳞水面开。吴越兴亡俱在眼，那能词赋不生哀。”《岳坟》云：“黯黯栖霞岭，忠魂今有无。衣冠千载祀，弓剑六陵孤。呜咽断桥水，悲号绕树乌。南枝应折尽，遗恨更西湖。”林伟诗，见前平远社。康熙间，蒋衡、张铉、曾孙澜、陈润、陈登禧、黄元埈、萧楚、钟元声、曾沂、林侗、林鼎复、郑秉宦十二人俱能诗，时称十二生。蒋衡，字克平，闽县庠生，辟建宁学教。为人清严而性敏，好经史百家之书，著诗文集若干卷。《游灵隐次韬光禅师答白剌史韵》云：“为乘秋兴到林泉，诗碣留人未忍眠。山屐耐寻黄叶径，江云初散晓钟天。移将青眼千林竹，断却红尘十丈莲。何日重来同洗盏，无生话对碧岩前。”张铉，字明长，福清庠生。赋性刚直，才略敏异，历燕、赵、吴、楚、两粤，凡所到处必酣饮赋诗，著有《纪游诸草》。《游虎灵岩》云：“每到灵岩思便幽，凄清况是一天秋。数椽草屋偏依石，千里荒村尽入眸。烟气浮沉分树势，钟声朝暮逐溪流。独怜松老颜还翠，十载亲朋几白头。”曾孙澜，字公望，性至孝，质朴笃学，年十七登顺治庚子乡榜。《大东道上》云：“客路何时尽，中原一望赊。荒烟吹晓月，瘦马踏霜花。树老支颓岸，蓬飞卷乱沙。离怀辛苦后，亦自梦京华。”陈润，字龙季，闽县人，康熙壬子乡榜。为人幽静，博览群籍，词文典雅，国初名宿多与赠答。《天坛夜步赠别道者》云：“极望空濛隐暮笳，萧萧鸡犬有人家。短墙影落隔邻火，老鹳衔残野树花。匹练长河星尽没，千丝垂柳月初斜。明朝欲向江南路，相忆矶头上钓槎。”陈登禧，字曙阁，侯官庠生。《过小桃源人家》云：“鸡犬闻何静，桑麻别有家。无心风过竹，随意水流花。林醉温温日，波光冉冉霞。逢人休浪讯，恐惹问津槎。”按：小桃源在武夷山。《秋山访友不遇》云：“载酒穿云去，踏秋访友行。瘦松寒日色，疏竹老风声。溪静群鱼出，山空独鸟鸣。到门三径菊，笑作主人迎。”《三月晦夜送春感吟》云：“今宵莫睡补蹉跎，九十风光领几何。回首都从愁里去，伤心况在老中过。酴醿开后莺啼倦，梅雨行时花落多。亭柳千丝难系住，晓钟一响渡前河。”黄元埈，字辛子，海澄庠生。《冒雨同苏仲素度坑寮岭》云：“岭树穿云灭复明，远峰堆黛迓行旌。鞍鞯敢避沾濡苦，芦苇时闻滴沥声。虎帐添寒屯海若，燕江拖练入山城。眼中邱壑胸中画，共卧柴门万事平。”萧楚，字新甫，侯官人，康熙间贡生，授同知职，通春秋子史，为人豪宕，意致闲远，诗极牢骚而不失和平之音。《征妇怨》云：“征夫戍朔方，征妇守空房。寒衣已制倩谁寄？中夜起坐独徬徨。岂无兰麝香，不得到君旁。岂无珠翠妆，不得耀君裳。何缘使君妒，弃妾别他乡。忆昔送君行，陌上黄鹂啼断声。更怜树树垂杨柳，留人不住又清明。试看鸾镜中，昔日颜色今不同。更看墙头花灼灼，举杯欲饮不下咽。寄语青楼年少女，老死莫作征人妇。征人出门不思归，百二春光竟虚度。鬓已丝，情如故，蛾眉双敛向谁诉？独宿牙床泪如雨。”《客夜不寐》云：“永夜怅空庭，风吹冷画屏。眼中人尽梦，冢里鬼长醒。瓦破狐窥屋，窗虚月入棂。孤衾应有恨，足迹等浮萍。”钟克声，字麟载，侯官武庠生。《丙辰初度泰署感怀》云：“孤城画角入风高，烽火长令梦寐劳。四海交游余白眼，十年留滞尚青袍。谁怜有赋愁怀楚，何处逢人笑解刀。极目云山尽戎马，故园三径尚蓬蒿。”曾沂，字子浴，士甲弟，侯官布衣。少豁达，无心仕进，携琴剑浮章江，泛彭蠡、洞庭，遨游吴楚，著有《潜园集》。《禊日感怀》云：“古树风轻动客衣，杜鹃血尽晓声微。柳经宿雨拖烟重，峰入新晴积翠肥。曲水不妨千日醉，乡书何故一春稀。桃花江上舟如织，独是羁人远未归。”林侗，字同人，逊子，佶兄，侯官庠生，署尤溪教谕，卒年八十九，著有《来斋选、古井野识涂、昭陵石迹考》一卷、《来斋金石考》三卷。以上二书经嘉庆戊午举人冯缙重刻事详郡志《乌石山志》。《过闽王墓》云：“琅琊高冢拟皇邱，千载棠阴上相游。门内飞熊推玉马，军中阚虎摄金牛。琱戈宝册分封日，班剑鸣笳赐葬秋。天半莲峰横翠黛，西风夕起片云愁。天南气暖草绵芊，臣妾皇唐正朔年。南国驿骚逢寇乱，中原风景半兵连。龙蛇白羽千屯月，犀兕玄宫万壑烟。闽地襟山带沧海，莫教版土博钗钿。”林鼎复，字天友，侯官庠生。《同叶霞丞舟行》云：“漫言为客地，且伴逐臣游。一叶飞残雨，千山锁暮愁。天疑将水近，心欲与云流。击楫成何事，长歌破石尤。”郑秉宦，字尔期，福清人。入康熙国学，受职州判，为人聪敏，喜任侠，著有《问山楼诸集》。《有所见》云：“海棠残似半开迟，杨柳枝头懒放眉。窗东有女卷红绡，榻冷香生院绿时。徐徐徙倚阑干玉，指调宫商捻楚竹。轻风过处断余哀，难续声中愁一掬。谁怜凄怆欲锁魂，耳听频呼且掩门。咫尺相思憔悴甚，那堪烟雨又黄昏。”此诗只末二语佳，若改作七律，便有意味，《九日登石门读钱明府王侍御之作》：“九日扶筇登石门，前贤得句扁犹存。僧同黄菊平分瘦，佛与青峰两对尊。漫把衣冠悲晋魏，且将诗赋答蘅荪。夕阳西下徐回首，可尽萸觞醉到昏。”
陈昂，字轩年，号即白，侯官人。原名国勋，未冠补弟子员，日成二十数艺，同侪相呼以快。而昂限于赋质形容可异，俗乃讹其音。群目之为怪，此白怪之称所由来也。昂友方迈，字日斯者，亦以面目见奇，俗呼之为黑怪。未几，隙家告讦，党狱大兴。昂与方外当时知名士交好者，或以名怪之，或以姓怪之，互相成词，牢不可解，凡数十人，遣戍远方。昂以少孤难，未克成婚，寡母茕茕，门无五尺。妻常氏，未婚，矢志刻苦奉姑。族人陈迁鹤及桐城俞长城俱为立传。会圣祖仁皇帝南巡，昂献诗称旨，始白盟党之冤，颁赦旨。昂与被窜者一时赦归，乃以国勋二字为歉，改名昂，后入侯官邑庠，困棘闱，著有《万年枝表汇集》、《倚玉楼藏稿》、《轩年小品》、《倚玉集》。子朝麟，字怀卿，乾隆庚午举人。昂有《秋怀诗》云：“蓬岛桃源何处寻，且将书剑寄江城。南来天地还秋色，北望山河有暮阴。月捣碪声惊远梦，风吹雁影起乡心。百年身世兵戈里，中夜悲歌泪不禁。”
崇祯癸未进士林之蕃，字函斋。曾祖堪，祖材，字楚石见郡志及《明史》。父弘衍，援忠谏荫官，备兵温台。公以名进士，观政户部，出为浙令，有清操。甲申变革，闭户断荤，发大誓。唐藩入闽，故相国胤冈朱公、石斋黄公造庐请共事，公谢以时世。二公卒以御史举荐，公扶病强应，退隐吴航唐屿。值海氛恶，徙归，居嵩山藏山堂，以画兰竹自况。与方密之、金道隐、鼓山为霖和尚为禅悦交，当轴谋劝驾，累以衰老辞，其所著诗文散见各书。道光已亥，苍为采辑，附以本传、画传、祭文，及其族人亦逋于后，序刊成诗文二卷。光绪辛巳，往鳌峰院舍，见远堂题“明御史林楚石像”，始知公有后人，乃将集板归焉。公诗有《雪谱》、《渔况》，皆寓洁身之意，如《咏苏武啮雪》末云：“不是雪不寒，志士心血热。匈奴牧马来，相见惊咋舌。分付李将军，勿复多言说。”《咏故港》云：“一纶舒卷水云间，阅尽浮沈意思闲。别港鱼肥招不去，绿蓑惟恋旧溪山。”《悲秋》云：“蓬户才经兵燹余，架头犹剩几残书。村墟死徙乌啼屋，阡陌荒芜鬼荷锄。乞食孤踪追五柳，招魂双泪吊三闾。道人久矣忘机事，家傍深溪不钓鱼。空林疑是旧时钟，回望天边倚短筇。蔓草讵能成远志，残云无力起奇峰。”此诗或指林子野事。“百年人对千秋史，一室灯明半夜蛩。吾道固应穷到底，青山何独肯相容。”此数诗皆为胜国而发。
玉岑诗社，祝时泰，字汝亨，廷玉弟。侯官人，嘉靖壬午举人。历户部员外郎，德府一作州左长史，弃官隐于杭州西湖，筑室以居。与光州守高应冕、承天守方九叙、江西宪副童汉臣、处士沈仕、王寅、刘子伯结玉岑诗社。人主一山，即景赋诗，推祝为祭酒。一日登凤山，各赋怀古诗。祝云：“白马南来定宋京，五云长绕凤山城。星随数尽中天殒，潮让沙屯两日兵。辇路独余春草绿，行人犹说故宫名。当年多少难平恨，并作江流万古声。”诸作皆不及也，著有《九山集》。
康熙间，郭雍、张远、林豫吉、张仑为四大家。雍弱不胜衣，六月披裘，工书法，自号书禅。苍得其手录《诗经》，朱墨皆蝇头细字所批点，悉中窽窍，可为学诗之助。郭仲穆、张超然、林松址诗，美不胜收。张仑字苍，嵋，一字文园，侯官人。康熙间监生，授河间府中河通判，所著《晚香堂集》，世无传本。《拟古》云：“渔阳游侠客，本是并州儿。珠袍系玉玦，白马络青丝。朝挟韩嫣弹，暮读要离碑。十五秦舞阳，杀人辄如饴。鼓刀屠豺虎，没矢谢熊罴。膂力非不赡，功成安可期。神龙有时蛰，威凤不常仪。子推及鲁连，绵山海东湄。所以骅骝姿，伏枥甘羁维。一朝沙漠外，长鸣谢所知。策马咸阳桥，从戎玉关西。遥望阴山雪，月明风凄凄。长旗蔽原野，宝剑干云霓。于役从兹去，三男路亦齐。大男戍渔阳，中男戍合黎。三男交河北，隔绝两相窥。室家久荡析，匍匐一寡妻。沈痛摧肺肝，日夕长酸嘶。间行归乡里，四望乌空啼。荒村且豺虎，茅屋但蒿藜。虽有骨肉爱，相顾面目黧。远梦连烽火，征魂厌鼓鼙。人生每穷蹙，不如委沟溪。何时舞干羽，父子得相携。”《江上行》云：“江上之水何漫漫，江上之峰何盘盘。岫隐轻云闲出入，浪翻孤月增波澜。白云飞来百草寒，红霜照日万枫残。翱翔羽客乘黄鹤，彷佛仙人下紫鸾。吴钩一曲起长叹，雁鸣欲度关山难。不见贾生旧词赋，空闻优孟昔衣冠。可惜流光疾如电，烟尘再老春风面。滴尽潇湘斑竹泪，武陵销灭桃花片。相逢何处楚王孙，知已由来胜感恩。剑士三千争入赵，侯赢七十去夷门。”《苏台咏古》云：“春到姑苏台，吴王安在哉？馆娃歌舞歇，但愧百花开。花开采莲众，持向西湖閧。归卧洗妆楼，欲续浣花梦。梦起未灰百和香，青烟绿篆绕空廊。欲迎苎萝山下女，江山尽入越归装。归去稽山陌，月在镜湖白。回谢太宰嚭，可怜范少伯。但有灵岩一片云，看尽吴越往来军。不须亡国留遗恨，尚有深宫与俱焚。”《金陵行》云：“石头城上烟如织，天堑雄图限南北。三山半入去来云，八水递变朝昏色。万顷波涛倏浅深，九霄日月互盈昃。长松秀竹风雨垂，高岩削石雷霆迫。莫言虎踞与龙蟠，自古江山归有德。金陵壮丽属名区，大江之左今昔殊。禾黍故宫虚夜月，龙蛇遗殿老楸梧。飞鸣有鸟知兴废，开落无花识菀枯。白鹭之洲空白草，长干里巷但秋芜。六桥旧恨宜歌哭，五季深愁续战图。桃叶渡，莫愁湖，卢王之家今有无？景阳钟，台城柳，梁陈之亡谁与守，前人不哀后人哀，怅望河山难回首。”《村居薄暮》云：“远岫衔残照，高楼俯暮花。牧童喧在背，渔父水为家。宠辱安时命，悲欢阅岁华。门无车马辙，早晚此桑麻。”《仙潭口号》云：“桑列平畴下，沙明一水中。鱼龙吞夜月，猿鹤卧秋风。震泽苕溪北，升山顾渚东。河桥闻铁笛，此地有仙翁。”《大别山》云：“江湖沿地阔，晴雨各天分。水面鱼吞月，山间犬吠云。陆随原不武，绛灌岂知文。自古疏儒术，相将笔砚焚。”《西泠桥》云：“载酒平桥畔，衔杯笑独醒。浙潮连夜白，吴岫傍春青。飘泊怜双鬓，艰难老一经。群乌啼夕照，凄切不堪听。”《鄂城怀古》云：“摇落连荒塞，悲凉带故宫。暮云龙盖雨，秋笛鹤楼风。复楚三秦隔，吞吴一垒空。从来忠愤气，还在汨罗中。”《和李筠庵楚游吟》云：“江楼聊纵目，清啸绕天长。日月随渔父，乾坤寄楚狂。浮云堪赠别，落雁助思乡。望断长干妇，风波稳□樯。”《过洞庭》云：“岸远催鸣桨，峰遥列画屏。岳云随鸟白，湖草背人青。螟色追林舶，斜阳迫驿亭。苍苍天一水，无处吊湘灵。”《秋日寄武昌同事》云：“楚塞寒偏早，荆门水乱流。月添苍竹露，风送白苹秋。戎马生多难，衣冠笑薄游。期君一尊酒，更上仲宣楼。”《移家柘浦》云：“孤舟远度万峰遥，聊作躬耕半学樵。三载齐门空挟瑟，一朝吴市罢吹箫。蒹葭人散西江月，杨柳家居南浦桥。愁见东山犹不起，碧云秋水怨迢迢。”《钱塘过雨》云：“匹马孤行入翠微，秋风飘泊冷裳衣。细听村雨随花落，远出江云傍鸟飞。旅梦三更愁木叶，壮心十载到渔矶。歌传虞夏人何处，悔别西山老蕨薇。”《送叶解凡》云：“春寒有梦到章华，一路苍茛映水斜。乱后交游多在客，愁中烽火各无家。服虔已老谈经罢，牧叟能文作赋夸。回首故人应感别，蓟门晴树自啼鸦。”《季秋旅次书怀》云：“霜寒日暮雁双飞，短榻幽窗独掩扉。淮浦月明无客醉，秣陵秋尽几人归。清江锦浪孤蓬鬓，落叶空山一钓矶。五十余生歌舞歇，少年时事老来非。”《怀林榕友》云：“岭畔烽烟赤羽旗，山川犹是故宫非。兵戈兄弟愁何处，风雨田园梦未归。芦荻洲前还浩淼，芙蓉江上转稀微。故人白社如相忆，秋水衡门一布衣。”《楚望》云：“江城笳吹晚风凉，紫雾沈沈望渺茫。夏口云偷江汉月，衡阳雁阻洞庭霜。黄牛峡水连潮落，白鹤峰烟带岳长。夜听猿声双下泪，故山何日不回肠。”《和李筠庵楚中杂咏》云：“皮陆妻孥在鹿门，年年芳草看王孙。黄陵人去空祠庙，青冢魂归尚野村。岳麓烟飞无雁过，洞庭月落有龙吞。千林怅望苍梧远，云母峰前日色昏。”《淮阴春暮送陈皋羽黄鲁参》云：“东风驻马百花前，酌酒临歧欲暮天。积雨湖增双涧水，平原日落几家烟。二陵客去崤函远，三晋云归潞泽连。折柳西行啼鸟外，淮南春思故人怜。”《秦州杂咏》云：“咸阳西出贺兰东，百二关河在眼中。碧水有心分渭汭，青山无恙老崆峒。营前铁马秦城渺，棘里铜驼汉苑空。昔日攀髯龙已老，春阴寂寂鼎湖宫。甘泉太乙削芙蓉，西望层峦隔万重。碧柳长门迷辇路，黄榆古戍渡卢龙。春深不见祁连草，雪积长寒太白峰。羽檄频传青海箭，三城高处是秦封。飞燕轻风太液寒，未央花柳倚阑干。天回逆雪深三月，地涌秦关度六盘。岂有豳岐今俎豆，莫言韦杜昔衣冠。行年八十磻溪叟，依旧春秋一钓竿。昔年大将度胡庐，左右贤王宴玉壶。帐下紫骝移苜蓿，楼前火树贡珊瑚。风过榆塞千军肃，雪满天山片月孤。会见七城皆属国，黄花古戍出伊吾。汉家骠骑拥霓旌，符节登坛在远征。天子雄威过九塞，将军降敌筑三城。秋风吹断环河水，夜月高悬细柳营。极目平原堪吊古，玉关西望不胜情。琱戈宝剑旧登坛，独上龙堆立马看。水入黄河流不返，草连青冢梦犹寒。楼前砧杵鸿声断，笛里关山月色残。昔日嫖姚征战地，长旌万里卷皋兰。十年鼙鼓拥前旌，迢递青山堠火明。仗剑经秋回北斗，挥戈落日恋西征。筑宫未就无秦帝，出塞为家老汉兵。纵使蒙恬身不死，犹能饮马过长城。金风玉帐斗牛间，沙碛无人两鬓还。破敌先过张掖郡，歌铙初徙贺兰山。孤臣白雪看持节，戍妇青灯照卜环。几处秋声吹夜角，月明飞渡穆陵关。”《孱陵道中》云：“荆门策马拂云过，一路归鸿向晚多。龙盖寒烟连瀼树，鹿溪阴雨接漳沱。高楼香梦传鹦鹉，古驿秋风散骆驼。关塞萧条垂老别，谁知人事日蹉跎。”仑子鹤年，字兴五，诸生，性疏放，耽酒，工书，四海飘零，竟以贫老，有《张后槎随见录》。《杨白花》云：“杨白花，何处飞？飞来劝人别，飞去劝人归。朝入山为云，暮入海为月，云易消，月易缺。杨花游絮三百里，春风人在半楼里。”鹤佺，字洞山，乾隆初布衣，工山水，精籀文铁笔，有《张洞山诗稾》。
魏宪，字惟度，福清人。文焲孙，文焲详《乌石山志》。顺治间庠生，为人豪爽，刻苦问学，肆力于诗。尝寓姑苏白下间，以诗交海内。选本朝百家诗，又选平日与已唱和者，为《诗提三集》，所著诗千余篇，名曰《枕江堂集》。《舟中早发》云：“滩声催短梦，帆逐晓风斜。嫩绿初归柳，新红浅著花。宿烟笼水国，残火乞渔家。回首山城里，凄凄起远笳。”《延津泊舟》云：“系缆空潭下，潭深月不流。光摇双塔影，气撼一溪秋。梦破钟初起，谭雄剑欲浮。乾坤千古恨，尽载一孤舟。”《山中夜坐有怀同学诸子》云：“一江月色静如秋，空向云堂照独愁。隔水歌声来远艇，断桥灯火出高楼。支离瘦骨千峰下，潦倒春风五夜头。遥忆竹林诸旧侣，梦魂曾否到沧洲。”《移家建溪，留别陈止庵、翁未青、翁白字林宣子、吴澹如》云：“十载栖迟卧小楼，无端琴剑又东谋。烟霞有主真传舍，天地为庐不系舟。行酒竹间兼听鹤，和歌花里恐惊鸥。他时同寄相思句，浮石云边柘水秋。”《无题》云：“相逢谩自说心知，偏值云飞雨乱时。纵不伤春人亦瘦，杜鹃声在海棠枝。”
惟度《百家诗》，入选者多显宦，列己于末，而朱竹垞检讨不与焉。检讨有诗云：“近来论诗多序爵，不及归田七品官。直待书坊有陈起，江湖诸集庶齐刊。”盖指此也。
苍北行，自王家营至京都，于壁间得二诗。戴相国均元予告后，皇陵出水，奉旨锁解入都。适已丑，重宴琼林，蒙恩放还，不准与宴。时英相国和亦以陵事出口。戴相国《题固安旅次》云：“萧萧白发返家山，浩荡君恩许放还。尚有老臣羁绝域，可能生入玉门关？”又德州有《题壁》曰：“都转风流四十秋，尚书气焰压通侯。年来我亦忘恩怨，一骑斜阳过德州。”此诗殆干谒不遇者所题，尚属韵致，故录之。宋莆田郑伯玉、陈琪、芳孝宁诗，汇为一集名《乌山三贤诗》莆田县治有乌石山。
《诗钞小传》云：黎士宏，字愧曾，长汀人，少孤。游宁化李元仲之门，称入室弟子。应试三山，见曾弗人，作《兰与兰语》诗为贽。弗人大击节，且语人曰：“黎生，汉魏之苗裔也。”时新建徐世溥有文名，与虞山宗伯书。谓今海内人士，惟长汀黎愧曾，及汉阳李文孙两人已耳。而周栎园方伯谓黎自可单行，若比并汉阳，恐疑哙伍。其为名公大人所倾倒若此。按：愧曾，顺治甲午捷京兆，历官甘肃肃州道，所著《托素斋诗文》之外，尚有《仁恕堂笔记》。